เศรษฐกิจบุรีรัมย์ เติบโตดีแค่ไหน
“จากอดีตที่เป็นแค่เมืองผ่าน แต่วันนี้กลายมาเป็นเมืองพัก” ประโยคนี้น่าจะเหมาะกับจังหวัดบุรีรัมย์ รู้ไหมว่าในระยะเวลา 10 ปี มูลค่าผลิตภัณฑ์รายจังหวัด (Gross Provincial Product) หรือ GPP ของบุรีรัมย์ เพิ่มขึ้นกว่า 40,000 ล้านบาท เรื่องนี้น่าสนใจอย่างไร ลงทุนแมนจะเล่าให้ฟัง
27 มิ.ย. 2562

เศรษฐกิจบุรีรัมย์ เติบโตดีแค่ไหน / โดย ลงทุนแมน
“จากอดีตที่เป็นแค่เมืองผ่าน แต่วันนี้กลายมาเป็นเมืองพัก”
ประโยคนี้น่าจะเหมาะกับจังหวัดบุรีรัมย์
รู้ไหมว่าในระยะเวลา 10 ปี
มูลค่าผลิตภัณฑ์รายจังหวัด (Gross Provincial Product) หรือ GPP ของบุรีรัมย์
เพิ่มขึ้นกว่า 40,000 ล้านบาท
เรื่องนี้น่าสนใจอย่างไร ลงทุนแมนจะเล่าให้ฟัง
บุรีรัมย์ เป็นจังหวัดที่ตั้งอยู่ในภาคตะวันออกเฉียงเหนือ มีจำนวนประชากร 1.5 ล้านคน มากเป็นลำดับที่ 5 ของประเทศ
ภาคเกษตรกรรมถือเป็นภาคที่เป็นส่วนสำคัญของเศรษฐกิจบุรีรัมย์ 
ปัจจุบัน บุรีรัมย์มีพื้นที่ปลูกข้าวกว่า 500,000 ไร่ ปลูกยางพารากว่า 50,000 ไร่ และปลูกอ้อยกว่า 5,000 ไร่
นอกจากภาคเกษตรกรรม อีกส่วนที่ทำให้เศรษฐกิจบุรีรัมย์เติบโตเป็นอย่างดีในช่วงที่ผ่านมาคือ ภาคการบริการและการท่องเที่ยว
จุดเปลี่ยนของเรื่องนี้ ต้องย้อนกลับไปในปี 2011 ที่บุรีรัมย์ต้องการที่จะเป็นเมืองแห่งกีฬา
สนามฟุตบอลของสโมสรฟุตบอลบุรีรัมย์ ยูไนเต็ด มีการลงทุนก่อสร้างกว่า 500 ล้านบาท
รวมทั้งการก่อสร้างสนามช้าง อินเตอร์เนชั่นแนล เซอร์กิต ซึ่งเป็นสนามแข่งรถมาตรฐานสมาพันธ์รถยนต์นานาชาติที่ลงทุนก่อสร้างไปกว่า 2,000 ล้านบาท
ด้วยการชูจุดเด่นของจังหวัดให้เป็นเมืองกีฬา จึงส่งผลให้จำนวนนักท่องเที่ยวที่มาบุรีรัมย์เพิ่มขึ้นอย่างต่อเนื่อง
ปี 2012 จำนวนนักท่องเที่ยว 1.1 ล้านคน
ปี 2017 จำนวนนักท่องเที่ยว 1.6 ล้านคน
ปัจจุบัน บุรีรัมย์มีสนามบินหลัก 1 แห่งคือ ท่าอากาศยานบุรีรัมย์ โดยมีสายการบิน 2 สายที่บินมาลงที่นี่คือ สายการบินนกแอร์ และสายการบินแอร์เอเชีย
จำนวนผู้โดยสารที่เดินทางมายังท่าอากาศยานบุรีรัมย์ได้เพิ่มขึ้นทุกปี
ปี 2016 จำนวนผู้โดยสาร 197,988 คน
ปี 2017 จำนวนผู้โดยสาร 220,856 คน
ปี 2018 จำนวนผู้โดยสาร 340,692 คน
พอเรื่องเป็นแบบนี้ จึงทำให้มูลค่า GPP ของบุรีรัมย์ เติบโตอย่างต่อเนื่อง
ปี 2007 มูลค่า GPP 44,785 ล้านบาท
ปี 2017 มูลค่า GPP 84,333 ล้านบาท
การเติบโตของเศรษฐกิจ ทำให้ภาคอสังหาริมทรัพย์ การลงทุนของธุรกิจค้าปลีก และห้างสรรพสินค้าแห่งใหม่เกิดขึ้นในช่วงที่ผ่านมา
มีเรื่องที่น่าสนใจคือ ในช่วงที่บุรีรัมย์มีการจัดการแข่งขันกีฬาใหญ่ๆ นั้น โรงแรมที่พักที่นี่ถูกจองเต็มโดยตลอด
นักท่องเที่ยวบางส่วนไม่สามารถหาที่พักได้ ถึงขนาดต้องข้ามไปนอนในจังหวัดข้างเคียงอย่าง สุรินทร์ และ นครราชสีมา
จากอดีตที่เป็นเมืองผ่าน
มาวันนี้บุรีรัมย์เป็นเมืองพัก
ในอนาคตอาจเป็นเมืองหลัก
ถ้าจังหวัดอื่นลองค้นหาจุดเด่นของตนเองแบบบุรีรัมย์
ก็ไม่แน่ว่า เราอาจจะได้เห็นความเจริญกระจายสู่จังหวัดต่างๆ มากขึ้น ทุกอย่างไม่ต้องมารวมกันอยู่ใน กทม. ทั้งหมด เหมือนในปัจจุบัน..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-ข้อมูลผลิตภัณฑ์จังหวัด ณ ราคาตลาดปัจจุบัน โดยสำนักงานคณะกรรมการพัฒนาการเศรษฐกิจและสังคมแห่งชาติ
-
-
-
-